Гэта зборнік песень з архіва Інстытута мастацтвазнаўства, этнаграфіі і фальклору НАН, сабраных у 1978, 1981 і 1982 гадах у вёсках, якіх зараз ужо няма на карце: Асарэвічы, Багушы, Жары, Краснае, Крукі, Ляды, Міхалёўка, Піркі, Савічы Брагінскага раёна; Кузьмічы і Млынок Ельскага раёна; Белая Сарока, Белы Бераг, Вуглы, Вяжышча, Вяпры, Данілееўка, Двор, Дзёрнавічы, Красноўка, Красноўская Буда Нараўлянскага раёна; Амелькаўшчына, Пагоннае, Радзін, Рашаў Хойніцкага раёна. Асобныя тэксты узятыя з архіву навукова-даследчай лабараторыі беларускага фальклору БДУ. Усе тэксты суправаджаюцца поўным пашпартам (ад каго запісана, кім, дзе, калі). Таму выданне можа быць карысным і навукоўцам, і аматарам, і шырокаму колу зацікаўленых. Асабліва каштоўнае яно культработнікам раёнаў, адкуль паходзіць надрукаваны матэрыял: вёскі адселеныя, спытаць ужо няма каго, параўнаць сённяшні матэрыял няма с чым. А тут — такая крыніца інфармацыі! Балазе большасць матэрыялу друкуецца ўпершыню. У кнігу ўвайшлі запісы як прафесійных фалькларыстаў, так і студэнтаў. Тэксты падаюцца ў адпаведнасці з арфаграфіяй арыгіналаў, але варта мець на ўвазе, што студэнцкія расшыфроўкі могуць у пэўнай ступені не адпавядаць гучанню палескай гаворкі.